S-570/2016

Mál þetta, sem dómtekið var 25. síðasta mánaðar, var höfðað með ákæru lögreglustjórans á Suðurnesjum, útgefinni 12. desember síðastliðinn, á hendur S-kk-þgf H-kk-þgf, kt. 000000-0000, nú til heimilis að Breiðuvík 29 í Reykjavík, „fyrir umferðarlagabrot með því að hafa mánudaginn 6. apríl 2015 ekið bifreiðinni [...] sviptur ökuréttindum og ófær um að stjórna henni örugglega vegna áhrifa ávana og fíkniefna norður um Stekk, Reykjanesbæ og inn á Reykjanesbraut til austurs án þess að virða stöðvunarskyldu (kókaín í blóði mældist 105 ng/ml)“ og hafa þannig brotið gegn 1. mgr. 5. gr., 1. mgr., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987.

Í ákæru er þess krafist að ákærði verði dæmdur til refsingar, greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 2. síðasta mánaðar og birt ákærða ásamt ákæru málsins 20. þess mánaðar, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt framlögðu sakavottorði hefur ákærði sex sinnum áður sætt refsingu vegna umferðarlagabrota. Honum var gerð sekt og hann sviptur ökurétti tímabundið með viðurlagaákvörðun 3. apríl 2009, vegna aksturs undir áhrifum áfengis og ávana- og fíkniefna. Þá var honum með sátt hjá lögreglustjóra 30. mars 2012 gerð sekt og hann sviptur ökurétti í fjögur ár frá þeim degi, vegna aksturs undir áhrifum áfengis. Með sátt hjá lögreglustjóra 2. ágúst 2013 var honum gerð 60.000 króna sekt fyrir að aka sviptur ökurétti. Með dómi 2. mars 2015 var hann dæmdur í þrjátíu daga fangelsi, til greiðslu 100.000 króna sektar og hann sviptur ökurétti ævilangt, vegna aksturs undir áhrifum áfengis og sviptur ökurétti, en þau brot framdi hann 22. nóvember 2014. langt. Með sátt hjá lögreglustjóra 12. maí 2015 var ákærða gerð 100.000 króna sekt, vegna aksturs sviptur ökurétti, en það brot framdi hann 29. desember 2014, eða áður en framangreindur dómur 2. mars 2015 gekk. Nú síðast var ákærða með dómi Hæstaréttar Íslands 27. október 2016, dæmdur í þrjátíu daga fangelsi fyrir að hafa í tvígang ekið bifreið sviptur ökurétti, en þau brot framdi hann 6. janúar 2015 og 14. júlí sama ár. Áfrýjað var dómi Héraðsdóms Reykjavíkur frá 9. desember 2015. Fyrra brotið framdi hann fyrir uppkvaðningu fyrrgreinds dóms 2. mars 2015 og var að því leyti gerður hegningarauki við þann dóm, sbr. 78. gr. almennra hegningarlaga nr. 19/1940. Brot hans 14. júlí 2015 var hins vegar framið eftir að dómurinn 2. mars 2015 gekk og eftir gerð sáttarinnar hjá lögreglustjóra 12. maí sama ár.

Brotin í máli þessu framdi ákærði 6. apríl 2015 eða eftir að dómurinn 2. mars 2015 gekk, en áður en hann gerði sáttina 12. maí það ár og framangreindur dómur Hæstaréttar gekk og er honum því nú gerður hegningarauki, sbr. 78. gr. almennra hegningarlaga nr. 19/1940. Um ákvörðun refsingar ákærða fyrir það brot hans nú að aka sviptur ökurétti, fer því líkt og hann hafi tvívegis áður brotið af sér með þeim hætti. Þá er hann samkvæmt framansögðu jafnframt sakfelldur fyrir að hafa nú í fjórða sinn ekið undir áhrifum ávana- og fíkniefna eða áfengis. Að þessu virtu, sbr. 5. töluliður 1. mgr. 70. gr. almennra hegningarlaga nr. 19/1940, þykir refsing ákærða samkvæmt 1. mgr. 100. gr. umferðarlaga nr. 50/1987, hæfilega ákveðin fangelsi í 75 daga. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur samanlagt 104.141 krónu.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, S-kk-nf H-kk-nf, sæti fangelsi í 75 daga.

Ákærði er sviptur ökurétti ævilangt.

Ákærði greiði 104.141 krónu í sakarkostnað.

H-kk-nf Þ-kk-nf